Pilihan raya kecil Bukit Selambau 2009

**Pilihan Raya Kecil Bukit Selambau 2009** ,  merupakan pilihan raya kecil yang akan diadakan pada 7 April 2009 di Dewan Undangan Negeri (DUN) Bukit Selambau, Kedah. Kerusi Bukit Selambau kosong ekoran perletakkan jawatan ADUN Bukit Selambau daripada PKR, V. Arumugam. Pengerusi SPR, Tan Sri Abdul Aziz Mohd Yusof mengumumkan 29 Mac 2009 merupakan hari penamaan calon manakala tarikh pilihan raya adalah 7 April 2009. Pilihanraya ini akan diadakan serentak dengan Pilihan raya kecil Bukit Gantang dan Pilihan raya kecil Batang Ai.

Pilihan raya ini mencatat sejarah kerana terdapat 15 calon yang bertanding, iaitu seorang wakil Barisan Nasional (MIC) iaitu Datuk S. Ganesan, dan seorang wakil Pakatan Rakyat (PKR) iaitu S. Manikumar, diiringi 13 orang calon bebas.

## Latar belakang

Pada 9 Februari 2009, Menteri Besar Kedah, Datuk Seri Azizan Abdul Razak, mengisytiharkan Anggota Dewan Undangan Negeri Kedah (ADUN) kawasan Bukit Selambau, V. Arumugam melepaskan jawatan Pengerusi Jawatankuasa Perdagangan Dalam Negeri dan Hal Ehwal Pengguna, Hal Ehwal Masyarakat Siam, Perpaduan, Pekerja Ladang dan Hal Ehwal Masyarakat India dan ADUN kawasan tersebut. Arumugam, menerusi seorang wakilnya, telah menghantar dua pucuk surat iaitu sepucuk mengenai peletakan jawatan ADUN yang ditujukan kepada Speaker Dewan Undangan Negeri dan sepucuk lagi kepada Azizan untuk memaklumkan peletakan kedua-dua jawatan iaitu Exco Kerajaan Negeri dan ADUN.

Punca utama perletakkan jawatannya adalah mungkin disebabkan sekumpulan lelaki yang mendakwa mewakili 500 penduduk Taman Ria di Sungai Petani menghantar petisyen mengenai salah laku beliau kepada Sultan Kedah, Sultan Abdul Halim Mu'adzam Shah di Istana Anak Bukit. Mereka mendakwa Arumugam mempunyai hubungan sulit dengan seorang wanita yang telah berkahwin dan mempunyai anak.

## Profil Parlimen

N25 DUN Bukit Selambau terletak di dalam Parlimen Merbok, Kedah.

### Pengundi
### Sejarah Pilihan raya

Jadual berikut merupakan rentetan pilihan raya di DUN Bukit Selambau semenjak 1986:-

1Menyertai PKR selepas memenangi pilihan raya.

## Calon bertanding

### Calon Barisan Nasional

Pada 11 Februari 2009, UMNO Bahagian Merbok mencadangkan agar calon daripada UMNO dipilih. Ini kerana, MIC yang sudah bertanding selama 4 penggal didapati hilang pengaruh di kawasan itu. Ketua UMNO Merbok, Datuk Tajul Urus Md Zain mengatakan orang Melayu merupakan majoriti pengundi di kawasan itu dengan menyaksikan lebih 50% adalah pengundi Melayu. Pada 15 Februari 2008 sumber-sumber MIC menyatakan bahawa kemungkinan V. Saravanan bekas ADUN Bukit Selambau dan juga ahli exco kerajaan negeri Kedah selama 13 tahun dari 1995 hingga 2008 mungkin dipertimbangkan dan beliau juga sanggup untuk menebus balik kerusi berkenaan.

Pada 24 Februari 2009, Ketua Pemuda Parti Gerakan Kedah Tan Keng Liang berkata calon daripada MIC harus dipilih untuk bertanding sebagai menghormati persefahaman pembahagian kerusi pilihan raya sesama kompenan parti Barisan Nasional.

Timbalan Pengerusi Badan Perhubungan MIC Kedah, Datuk S. Ganesan dipilih sebagai calon Barisan Nasional pada 14 Mac 2009. Ganesan, merupakan bekas Anggota Dewan Undangan Negeri (Adun) Lunas,

### Calon Pakatan Rakyat

PKR, DAP dan PAS pada awalnya mahu calon mereka diletakkan di situ. PKR mengatakan ia merupakan kerusi mereka pada Pilihan raya umum Malaysia 2008 manakala DAP megatakan ia merupakan kerusinya pada 2004 dan sebelumnya. Namun, pada 15 Februari 2009, Menteri Besar, Datuk Seri Azizan Abdul Razak yang juga Pesuruhjaya PAS negeri berkata calon akan ditentukan oleh PKR kerana mengatakan ia kuota PKR.

Pada 20 Mac 2009, Penasihat PKR, Datuk Seri Anwar Ibrahim mengumumkan S. Manikumar sebagai calon PKR. Manikumar merupakan seorang ahli perniagaan syarikat antarabangsa, lulusan Universiti Utara Malaysia (UUM) fasih pelbagai bahasa. Beliau adalah antara empat calon akhir yang telah disenarai pendekkan. Nama-nama lain ialah Dr.R.Krishnanmoorthy, Sri Thrn dan S.Masilamani.

### Calon lain

DUN Bukit Selambau telah menarik minat orang ramai terutama kaum India untuk menjadi calon Bebas. Ini kerana mereka menganggap calon yang menang dari kaum India mungkin akan menjadi Exco kerajaan negeri. Antara yang menyatakan hasrat untuk bertanding adalah:

* L. Sarala - merupakan bekas ketua wanita PPP dan menjadi corang pertama yang menawarkan diri sebagai calon pada 14 Februari 2009.
* M. Kanapathy - menyatakan hasrat pada 11 Februari 2009, tetapi menarik diri pada 15 Februari 2009.
* R. Loganathan - seorang ahli perniagaan 
* M. Venason - seorang ahli perniagaan dari Taman Batik, Sungai Petani menawarkan diri pada 7 Mac 2009 
* T. Chandrarajan - seorang ahli perniagaan 
* RPS Kalaimani - seorang pelakon drama Tamil, menawarkan diri pada mulanya tetapi telah menarik diri 
* S.Moganakumar - bekas pembantu khas V. Arumugam 
* Datuk Thasleem Mohd Ibrahim - seorang ahli perniagaan dari Perak yang juga bekas Penasihat Kongres India Muslim Malaysia (KIMMA) menawarkan diri pada 21 Februari 2009.
* Mejar (B) Anuar Abdul Hamid - pesara tentera yang terlibat dalam pelbagai kegiatan masyarakat selain bekas ahli UMNO.
* Zaharan Dato' Paduka Abdullah - seorang ahli perniagaan, berpendidikan Ijazah Sarjana Muda Pentadbiran Awam dari UUM.
* Husaini Yaacob - Yang Dipertua Persatuan Pengusaha Kuari Kedah/Perlis 
* Mohd Fazil Abdul Wahab
* Mohamad Radzuan Mat Isa - bekas Ketua Cawangan Parti Keadilan Rakyat Zon Mawar, bekas anggota jawatankuasa PKR Bahagian Merbok dan pembantu khas kepada anggota Parlimen Merbok  Namun, beliau menarik diri seterusnya menyatakan sokongan padu kepada calon PKR.
* Tan Hock Huat - bekas Ketua Pemuda Parti Gerakan Bahagian Sungai Petani yang menawarkan diri pada 9 Mac 2009.

## Suasana pilihan raya
### Pra pilihan raya
Pakatan Rakyat tidak berpuas hati dengan Kementerian Dalam Negeri menggantung dua akhbar Pakatan Rakyat selama tiga bulan. PR menganggap tindakan menggangtung akhbar rasmi PAS, Harakah dan akhbar rasmi PKR, Suara Keadilan secara langsung menghalang kempen media kedua-dua parti bagi menghadapi tiga pilihanraya kecil. Kementerian Dlam Negeri berkata Harakah milik PAS dan Suara Keadilan milik Parti Keadilan Rakyat (PKR) didapati kerap kali mengeluarkan artikel yang mempersoalkan kedudukan raja-raja selain cenderung mengsensasikan berita-berita yang berunsur fitnah dan mengelirukan yang mewujudkan salah faham di kalangan masyarakat.

### Hari penamaan calon

Calon mula menghadiri proses penamaan calon seawal jam 7.20 pagi di Dewan Sekolah Menengah Teknik 1, Sungai Petani, Kedah. Sebanyak 15 borang penamaan calon telah diterima oleh Suruhanjaya Pilihan Raya, SPR. Calon-calon tersebut ialah  Datuk S. Ganesan (Barisan Nasional), S. Manikumar (Parti Keadilan Rakyat), Husaini Yaakob (Bebas), T. Chandrarajan (Bebas), Mejar (B) Anuar Abd. Hamid (Bebas), M. Venason (Bebas), Abdul Rahim Abu (Bebas), S. Moganakumar (Bebas), Mohd. Fazil Abd. Wahab (Bebas), Radzi Md. Lazim (Bebas), R. Loganathan (Bebas), L. Sarala (Bebas), A. Jayagopal (Bebas), Tan Hock Huat (Bebas), Khamis Awang (Bebas) 

### Kempen pilihan raya

Akibat akhbar mereka digantung, PAS dan PKR masing-masing menerbitkan akhbar pengganti yang diberi nama Hujah dan Suara Keamanan. Walau bagaimanapun, selelah Perdana Menteri baru menjawat jawatannya pada 3 April 2009, larangan kedua-dua akhbar itu ditarik balik. Selain itu beliau juga membebaskan 13 tahanan ISA di Perak.

Kementerian Dalam Negeri (KDN) mengatakan isu pembunuhan Altantuya Shaariibuu dan keputusan Sultan Perak dilarang untuk dibangkitkan oleh parti-parti yang bertanding dalam kempen tiga pilihanraya kecil di Bukit Gantang, Bukit Selambau dan Batang Ai. Syarat baru itu dinyatakan sebagai perkara 3.5 dan 3.6. Syarat 3.5 mengatakan bahawa penceramah tidak boleh menghasut serta mempersoal keputusan yang dibuat oleh Institusi Raja manakala syarat 3.6 pula berkata 'tidak boleh sentuh isu Altantuya, isu perkauman dan isu keagamaan'. Dalam pada itu, syarat 3.7 pula berkata, 'kehadiran orang ramai adalah tanggungjawab pihak penganjur untuk mengawal mereka, jika kehadiran melimpah hingga di luar kawasan permit yang dipohon, pihak polis akan mengambil tindakan'.

Ketua Pembangkang, Datuk Seri Anwar Ibrahim mengisytiharkan seramai 6,000 ahli PPP daripada lapan bahagian di Kedah telah meninggalkan parti itu dan menyertai PKR termasuk Naib Presidennya, V. Nadarajan.

### Hari pengundian

Hanya 3 calon daripada 15 calon bertanding merupakan pengundi berdaftar di DUN Bukit Selambau iaitu Datuk S.Ganesan (BN), S. Manikumar (PKR), dan T. Chandrarajan (Bebas). Calon Barisan Nasional (BN), Datuk S. Ganesan dan isterinya Datin R. Vatsala membuang undi di SRJK (T) Ladang Perbadanan pada pukul 8.20 pagi. Ini diikuti oleh calon PKR, S. Manikumar membuang undi di SMK Aman Jaya manakala T. Chandrarajan bersama-sama isterinya, M.Sugunadewi membuang undi di SM Teknik Sg Petani pada pukul 9.35 pagi.

## Keputusan pilihan raya

## Rujukan